Deg udlis n Taleb Ibrahimi (KH.)1, tefka-d tabadut n uɛereb, Irem  taɛrib ( ɛerraba taɛriban), ma nexdem-as tasuqilt ad aɣ-d-yefk: d tiririt n win ur yellin ara d aɛrab, ad yuɣal d aɛrab. Aɛraben sɛan ansay, anda ttwalin neɣ srusun imdanen i ikecmen ɣer tneslemt d aɛraben neɣ muɛaraba neɣ mustaɛriba. Ihi dagi nezmer ad nessers agdud azzayri deg taggayt tamezwarut, anamek-is yettwasteɛreb s unekcum n waɛraben ɣer tmurt aṭas n leqrun-aya. Deg umezruy n tɣermiwin n waɛraben, irem-a yesɛa aṭas n yinumak, deg tidet anamek-is yeddawar deg yiwet n taɣult tanamkant s uẓar /Ɛ R B/ yettkemmilen akk deg yirmawen. Deg unamek amezwaru, aɛereb n yirmawen iberraniyen (d aɛereb n yireṭṭalen), yettwassen s usɛeddi n tmusniwin ɣer yigduden nniḍen.